มันนี่ทูเดย์
แบงก์กรุงเทพปิด เอทีเอ็มไอแบงก์กิ้ง 10 ต.ค.นี้
9 ต.ค. 2557

แบงก์กรุงเทพปิด เอทีเอ็มไอแบงก์กิ้ง 10 ต.ค.นี้
ธนาคารกรุงเทพ เปิดเผยว่า จะปิดปรับปรุงระบบการให้บริการในระบบอิเล็กทรอนิกส์ทั้งหมดชั่วคราว เพื่อพัฒนาและเพิ่มประสิทธิภาพการให้บริการ โดยในเขตนครหลวงหรือในพื้นที่กรุงเทพฯ และปริมณฑล จะดำเนินการในวันศุกร์ที่ 10 ต.ค.นี้ ในเวลา 22.30 น. ถึงวันเสาร์ที่ 11 ต.ค. เวลา 07.00 น. ส่วนเขตต่างจังหวัดจะดำเนินการในวันศุกร์ที่ 17 ต.ค. เวลา 22.30 น. ถึงวันเสาร์ที่ 18 ต.ค. 2557 เวลา 07.00 น. 
การปิดปรับปรุงในวันและเวลาดังกล่าว จะทำให้ลูกค้าของธนาคารกรุงเทพไม่สามารถทำธุรกรรมต่างๆ ผ่านเครื่องเอทีเอ็ม เครื่องรับฝากเงินสดอัตโนมัติ บริการธนาคารทางอินเทอร์เน็ต (บัวหลวง ไอแบงก์กิ้ง และบิซ ไอแบงก์กิ้ง) บริการธนาคารทางโทรศัพท์เคลื่อนที่ (บัวหลวง เอ็มแบงก์กิ้ง) และบางบริการผ่านบัวหลวงโฟนของธนาคารเป็นการชั่วคราว ทั้งนี้ลูกค้าสามารถสอบถามรายละเอียดเพิ่มเติมได้ที่บัวหลวงโฟน โทร. 1333 หรือ (66) 26455555 ตลอด 24 ชั่วโมง และ www.bangkokbank.com
ธปท.เตรียมขายพันธบัตรซับสภาพคล่อง 3 หมื่นล้าน
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) ประกาศแผนเตรียมออกขายพันธบัตรธนาคารแห่งประเทศไทย อายุไม่เกิน 15 วัน ว่า ในเดือน ต.ค.นี้ ธปท.จะออกพันธบัตร รุ่น พ.37/14/57 ในวงเงิน 3 หมื่นล้านบาท อายุ 14 วัน เพื่อจะเปิดประมูลขายวันที่ 10 ต.ค.นี้ โดยพันธบัตรดังกล่าวมีกำหนดให้ชำระเงินในวันที่ 14 ต.ค. 2557 และครบกำหนดอายุไถ่ถอนในวันที่ 28 ต.ค. 2557
ทั้งนี้ ธปท.จะออกพันธบัตรเพื่อดูดซับสภาพคล่องเงินในระบบเศรษฐกิจ ให้อยู่ในระดับที่เหมาะสมกับอัตราดอกเบี้ยนโยบายในปัจจุบัน ที่ระดับ 2% ซึ่งเป็นการบริหารสภาพคล่องตามปกติของ ธปท.ในฐานะธนาคารกลาง
ก่อนหน้านี้ระหว่างวันที่ 1525 ก.ค. 2557 ทางกระทรวงการคลังเพิ่งออกพันธบัตรออมทรัพย์พิเศษแบบไร้ใบตราสาร วงเงิน 3 หมื่นล้านบาท อัตราดอกเบี้ยแบบคงที่ รุ่นอายุ 7 ปี ดอกเบี้ย 4.25% ต่อปี และรุ่นอายุ 10 ปี ดอกเบี้ย 4.75% ต่อปี